सेना बोली- ड्रोन स्ट्राइक में खालिद अल-जबौरी ढेर, यूरोप में आतंकी हमले प्लान करता था
US Drone Strike Syria Update; अमेरिका ने सीरिया में ड्रोन स्ट्राइक के दौरान एक सीनियर ISIS कमांडर का मारने का दावा किया है। अमेरिकी सेना के मुताबिक इस कमांडर का नाम खालिद अय्यद अहमद अल-जबौरी था।
अमेरिका ने सीरिया में ड्रोन स्ट्राइक के दौरान एक सीनियर ISIS कमांडर का मारने का दावा किया है। अमेरिकी सेना के मुताबिक इस कमांडर का नाम खालिद अय्यद अहमद अल-जबौरी था। वह यूरोप में आतंकी हमलों की प्लानिंग के लिए जिम्मेदार था। इसकी मौत के बाद IS के लिए यूरोप में हमले की साजिश रचना मुश्किल हो जाएगा।
वहीं सीरियन सिविल डिफेंस फोर्स व्हाइट हेल्मेट्स ने कहा कि हमले के बाद हमने एक शख्स को घायल हालत में रेस्क्यू किया, लेकिन उसकी मौत हो गई। ब्रिटेन स्थित सीरियन ऑब्जर्वेटरी फॉर ह्यूमन राइट ने कहा- सोमवार को ड्रोन हमले में केफतीन गांव के पास एक व्यक्ति की मौत हुई है।
फरवरी में मारा गया था इब्राहिम अल हाशमी
इससे पहले अमेरिकी ने फरवरी में भी सीरिया में एक ड्रोन स्ट्राइक की थी। इसमें उन्होंने इस्लामिक स्टेट का कमांडर इब्राहिम अल हाशमी अल कुरैशी मारा गया था। जानकारी के मुताबिक, उत्तरी सीरिया में किए गए इस ऑपरेशन को हेलिकॉप्टर से पहुंचे 24 अमेरिकी कमांडोज ने अंजाम दिया था। इस दौरान रीपर ड्रोन्स का भी इस्तेमाल किया गया था। ऐसा ही ऑपरेशन 2019 में हुआ था। इसमें ISIS का सरगना अबू बकर अल बगदादी मारा गया था।
इदलिब में होती रहती हैं अमेरिकी एयरस्ट्राइक
दिसंबर की शुरुआत में अमेरिकी MQ-9 Reaper ड्रोन ने इदलिब प्रांत में अल-कायदा के सीनियर लीडर के मौजूद होने की आशंका में स्ट्राइक की, लेकिन अटैक की शुरुआती एनालिसिस में पता चला कि ड्रोन मिसाइल ने अल-कायदा लीडर के साथ एक सीरियाई परिवार पर भी हमला किया गया था। इसमें आतंकी की मौत हो गई, जबकि सीरियाई परिवार घायल हुआ।
अमेरिकी स्ट्राइक में मारे गए लोग अल-कायदा के सदस्य
अमेरिका पिछले कई सालों से उत्तर-पश्चिमी सीरिया में अल-कायदा से जुड़े आतंकवादियों और ISIS के सदस्यों को निशाना बना रहा है। इस दौरान विद्रोहियों के कब्जे वाले इदलिब प्रांत में मारे गए ज्यादातर लोग अल-कायदा की ब्रांच होरास अल-दीन के सदस्य थे। अरबी में इसका मतलब ‘धर्म के रक्षक’ होता है। इस समूह में कट्टर अल-कायदा सदस्य शामिल हैं।
इराक-सीरिया में करीब 7 हजार ISIS लड़ाके मौजूद
ISIS ने पश्चिमी सीरिया से लेकर पूर्वी इराक तक फैले 88 हजार स्क्वायर किलोमीटर के क्षेत्र पर कब्जा किया था। इसके बाद 2019 में इस्लामिक संगठन को बाहर खदेड़ दिया गया था। हालांकि पिछले महीने UN ने चेतावनी दी थी कि सीरिया और उसके पड़ोसी देशों में ISIS संगठन से खतरा बढ़ता जा रहा है। BBC के मुताबिक, ISIS के करीब 5000-7000 सदस्य इराक और सीरिया के बीच फैले हुए हैं। इनमें से आधे लोग संगठन के लड़ाके हैं।
सीरिया में अमेरिकी स्ट्राइक से जुड़ी ये खबर भी पढ़ें...​​​​​
अमेरिका ने 2022 में मारे ISIS के 700 आतंकवादी:400 को हिरासत में लिया
अमेरिका ने इस साल आंतकवादी संगठन इस्लामिक स्टेट (ISIS) के 700 आतंकवादियों को मार गिराया है। इनमें से 460 को सीरिया में और बाकी को इराक में मारा गया। अमेरिकी सेना ने सीरिया और इराक की स्थानीय सेना के साथ मिलकर ये कार्रवाई की। इस दौरान अमेरिका के सभी जवान सुरक्षित रहे। पूरी खबर पढ़ें...